Βασίλης Ξανθόπουλος (καλαθοσφαιριστής)

Ο **Βασίλης Ξανθόπουλος** (Μαρούσι, 29 Απριλίου 1984-) είναι Έλληνας πρώην διεθνής καλαθοσφαιριστής και νυν προπονητής στην ομάδα του Περιστερίου. Έχει ύψος 1,88 μέτρα και αγωνιζόταν στη θέση του πλέι μέικερ. Στην καριέρα του ως αθλητής που διήρκησε 23 χρόνια, αγωνίστηκε σε σημαντικές ομάδες και αποτέλεσε μία από τις σπουδαιότερες μορφές στην ιστορία του Πρωταθλήματος Ελλάδας.

## Σταδιοδρομία
Ο Βασίλης Ξανθόπουλος γεννήθηκε στον Πειραιά. Αρχικά αγωνίστηκε στην εφηβική ομάδα του Ολυμπιακού το 1997. Άρχισε την καριέρα του το 2001 με το Πειραϊκό στον οποίο αγωνίστηκε την σεζόν 2001-02. Για δυο χρονιές (2002-2004) αγωνίστηκε στη Νήαρ Ηστ. Στον Παναθηναϊκό εντάχθηκε το καλοκαίρι του 2004 όπου θα αγωνιστεί για εννιά αγώνες και θα κατακτήσει το νταμπλ. Η επόμενη σεζόν θα τον βρει δανεικό στον ΠΑΟΚ με τον οποίο θα αγωνιστεί σε 29 παιχνίδια πρωταθλήματος, μετρώντας 3.66 πόντους και 3.14 ασίστ ανά αγώνα. Το 2007 ο Ξανθόπουλος επιστρέφει από τον δανεισμό του και αγωνίζεται σε 7 ματς πρωταθλήματος και 1 στην Ευρώπη. Εκείνη την σεζόν κατέκτησε το Τριπλ-Κράουν με τον Παναθηναϊκό. Τη σεζόν 2007-2008 αποκτήθηκε από τον Πανιώνιο. Στις 15 Μαΐου 2008 ο Ξανθόπουλος συμπλήρωσε 100 συμμετοχές στο επαγγελματικό Πρωτάθλημα. Το 2009 μετακινήθηκε στο Πανελλήνιο. Το Σεπτέμβριο του 2011 επέστρεψε στον Πανιώνιο, όπου κατάφερε να είναι πρώτος στις ασίστ στο Ελληνικό πρωτάθλημα, έχοντας 4.1 στην κανονική διάρκεια και 5.7 σε 10 ματς playoffs. 

Στις 24 Ιουλίου 2012 ανακοινώθηκε η επιστροφή του στο δυναμικό του Παναθηναϊκού με τον οποίο κατέκτησε νταμπλ. Το 2013 υπέγραψε συμβόλαιο συνεργασίας στην ισπανική Ομπραδόιρο. Το 2014 επέστρεψε στον Πανιώνιο. Το 2015 μεταγράφηκε στον Άρη Θεσσαλονίκης. Στις 20 Φεβρουαρίου 2016 έκανε ρεκόρ καριέρας στα κλεψίματα με οκτώ σε ματς του Άρη κόντρα στην Καβάλα. Το 2017 έφτασε στον τελικό κυπέλλου με τον Άρη αλλά ηττήθηκε από τον Παναθηναϊκό 68-59. Στο πρωτάθλημα κατέκτησε την τέταρτη θέση ενώ αναδείχτηκε ο πρώτος παίκτης στα κλεψίματα (60), του πρωταθλήματος.

Στις 5 Ιουλίου 2017 ανακοινώθηκε η μεταγραφή του στην Α.Ε.Κ. Κατακτά στις 17/2/2018 το Κύπελλο Ελλάδας κόντρα στον Ολυμπιακό (88-83), με τον ίδιο να έχει 3 πόντους. Στις 5 Μαΐου 2018 κάνει πολύ καλή εμφάνιση στον ημιτελικό του Final-4 του Τσάμπιονς Λιγκ κόντρα στην Μούρθια, παρόλο που δεν πέτυχε πόντο. Στις 6 Μαΐου κατέκτησε τελικά το Μπάσκετμπολ Τσάμπιονς Λιγκ στο Final-4 της Αθήνας, νικώντας την Μονακό στον τελικό με 100-94. Το 2019 κατέκτησε το Διηπειρωτικό Κύπελλο, νικώντας την Φλαμένγκο 86-70. Στις 12 Ιουνίου 2019 έγινε ο 20ός παίκτης από καταβολής Α’ Εθνικής που συμπλήρωσε 400 συμμετοχές Πρωταθλήματος και παράλληλα σημείωσε ρεκόρ καριέρας με τις 12 ασίστ που μοίρασε. 

Στις 5 Ιουλίου 2019, ανακοινώθηκε από το Περιστέρι. Στις 13 Οκτωβρίου 2019, έγινε ο τρίτος παίκτης στην ιστορία του Ελληνικού πρωταθλήματος που έφτασε τις 1.200 ασίστ. Στις 27 Οκτωβρίου 2019, έφτασε τα 500 κλεψίματα στην καριέρα του. Το 2020, έγινε ο δεύτερος παίκτης στα κλεψίματα στο Ελληνικό Πρωτάθλημα όλων των εποχών με 522. Στις 13 Αυγούστου 2020, αποχώρησε από την ομάδα του Περιστερίου.

Στις 21 Αυγούστου 2020, ανακοινώθηκε η συμφωνία του με τον Κολοσσό Ρόδου. Στις 14 Νοεμβρίου 2020, συμπλήρωσε 423 αγώνες στο Πρωτάθλημα Ελλάδας, κάνοντας παράλληλα ατομικό ρεκόρ στα ριμπάουντ, αφού μάζεψε 7, φτάνοντας συνολικά τα 700 στην καριέρα του. Στις 22 Νοεμβρίου 2020, έγινε ο δεύτερος παίκτης με τα περισσότερα κλεψίματα στην ιστορία του Ελληνικού Πρωταθλήματος, φτάνοντας τα 522, όντας πίσω μόνο από τον Δημήτρη Διαμαντίδη (έχει 784). Στις 4 Ιανουαρίου 2021, έφθασε τις 1.292 ασίστ και άφησε πίσω του το Νικ Καλάθη πιάνοντας έτσι την τρίτη θέση όλων των εποχών στο Ελληνικό Πρωτάθλημα. Στις 10 Ιανουαρίου 2021, έφτασε τις 428 συμμετοχές στην επαγγελματική καριέρα του και μπήκε στο Top-10 της λίστας των παικτών με τα περισσότερα παιχνίδια στο Ελληνικό Πρωτάθλημα. Στις 6 Απριλίου έκανε νέο ατομικό ρεκόρ καριέρας στις ασίστ αφού σημείωσε 13 στην καλύτερη επίδοση των προηγούμενων 436 εμφανίσεων του στο Πρωτάθλημα Ελλάδας. Συνολικά τη σεζόν 2020-21 πραγματοποίησε καλέ εμφανίσεις στο πρωτάθλημα με 5.4 πόντους, 3.2 ριμπάουντ και 6.4 ασίστ σε 24 ματς, βοηθώντας τον Κολοσσό να μπει στην οκτάδα των playoffs του πρωταθλήματος. Στις 30 Ιουνίου 2021, ανανέωσε το συμβόλαιό του για ακόμα μια σεζόν. Στις 23 Ιανουαρίου 2022 κόντρα στον Ολυμπιακό, έγινε ο δεύτερος πασέρ των Ρόδιων στο επαγγελματικό Πρωτάθλημα. Με τις τρεις ασίστ που είχε, έφτασε τις 212 στην 36η εμφάνιση του με τον Κολοσσό το Πρωτάθλημα. Στις 21 Απριλίου 2022, ανακοινώθηκε ότι μένει εκτός για το υπόλοιπο της σεζόν 2021-22, λόγω προβλήματος υγείας. Ο Ξανθόπουλος είχε αγωνιστεί σε 16 αγώνες του Πρωταθλήματος Ελλάδας, μετρώντας 3.9 πόντους, 5.1 ασίστ, 2.4 ριμπάουντ και 1.1 κλεψίματα και αποτελώντας έναν από τους κορυφαίους αθλητές της ομάδας του καθ' όλη την χρονιά.

Στις 29 Αυγούστου 2022, υπέγραψε συμβόλαιο συνεργασίας με την Α.Ε.Κ έως το τέλος της αγωνιστικής περιόδου 2022-23. Στις 5 Νοεμβρίου 2022 κόντρα στο Λαύριο, έφτασε τις 463 εμφανίσεις στο ελληνικό πρωτάθλημα και μπήκε στην πρώτη 10άδα της σχετικής λίστας στην ιστορία της διοργάνωσης. Την σεζόν 2022-23, σε 22 αγώνες της Α1 Εθνικής είχε 2.41 πόντους μέσο όρο, 1 ριμπάουντ και 3.82 ασίστ σε 14.4 λεπτά συμμετοχής. Στο Μπάσκετμπολ Τσάμπιονς Λιγκ σε 15 αγώνες είχε 1.53 πόντους μέσο όρο και 2 ασίστ σε 10.2 λεπτά συμμετοχής.

Στις 29 Ιουλίου 2023, ανακοινώθηκε από το Περιστέρι για την αγωνιστική περίοδο 2023-24. Στις 30 Μαρτίου 2024, συμπλήρωσε 500 συμμετοχές στο Πρωτάθλημα Ελλάδας και έγινε ο πέμπτος από καταβολής Α’ Εθνικής (από το 1963-64) και ο τέταρτος στα χρόνια του επαγγελματικού Πρωταθλήματος (από το 1992-93) που φτάνει σε αυτό το σπουδαίο επίτευγμα. Στις 2 Αυγούστου 2024, ανανέωσε το συμβόλαιό του για ακόμα μία σεζόν. Τον Δεκέμβριο του 2024, έγινε ο 5ος παίκτης που έφτασε τα 90 παιχνίδια στην ιστορία του Μπάσκετμπολ Τσάμπιονς Λιγκ. Στις 4 Μαΐου 2025, έπαιξε το τελευταίο του παιχνίδι της καριέρας του, απέναντι στον Πανιώνιο σε  ηλικία 41 χρονών. Συνολικά συμπλήρωσε 521 συμμετοχές στο ελληνικό πρωτάθλημα.

## Εθνική Ελλάδος
Έγινε διεθνής με την Εθνική Ομάδα των Εφήβων με την οποία κατέκτησε χάλκινο μετάλλιο στο Ευρωμπάσκετ του 2002, έχοντας συμπαίκτες μεταξύ άλλων τους Περπέρογλου, Σχορτσιανίτη και Βασιλειάδη. Έπειτα με την Εθνική ομάδα Νέων κατέκτησε το χάλκινο μετάλλιο στο Μουντομπάσκετ 2003 και το ασημένιο μετάλλιο στο Μουντομπάσκετ 2005. Επίσης συμμετέχει στην Εθνική ομάδα καλαθοσφαίρισης Ανδρών Ελλάδος με την οποία συμμετείχε στο Ευρωμπάσκετ 2011 στη Λιθουανία, στο οποίο η Εθνική κατέλαβε την 6η θέση και πήρε την πρόκριση για το Προολυμπιακό τουρνουά του 2012. Με το εθνόσημο αγωνίστηκε σε 21 αγώνες.

## Προπονητής
Στις 22 Μαΐου 2025, ανακοινώθηκε πως αναλαμβάνει την τεχνική ηγεσία του Περιστερίου, ξεκινώντας με αυτό τον τρόπο την σταδιοδρομία του ως προπονητής.

## Τίτλοι-Διακρίσεις
### Συλλογικοί

#### [[Παναθηναϊκός (καλαθοσφαίριση ανδρών)|Παναθηναϊκός]]
*Ευρωλίγκα: (2007)
*3x Πρωταθλήματα Ελλάδας: (2005, 2007, 2013)

* 3x Κύπελλα Ελλάδας: (2005, 2007, 2013)
*Τριπλ Κράουν: (2007)

#### [[Α.Ε.Κ. (καλαθοσφαίριση)|Α.Ε.Κ.]]
*Μπάσκετμπολ Τσάμπιονς Λιγκ: (2018)
*Κύπελλο Ελλάδας: (2018)
*Διηπειρωτικό Κύπελλο: (2019)

### Ατομικοί

* 3x Ελληνικό All Star Game νέων: (2003, 2005, 2006)

*Πρώτος στις ασίστ στο Πρωτάθλημα Ελλάδας: (2012)
* 2x Πρώτος στα κλεψίματα στο Πρωτάθλημα Ελλάδας: (2012, 2017)

### Εθνική ομάδα Ελλάδος
* Ευρωπαϊκό Πρωτάθλημα καλαθοσφαίρισης Εφήβων: Χάλκινο Μετάλλιο (2002)
* Παγκόσμιο Πρωτάθλημα καλαθοσφαίρισης Νέων: Χάλκινο Μετάλλιο (2003)
* Παγκόσμιο Πρωτάθλημα καλαθοσφαίρισης Νέων Ανδρών: Ασημένιο Μετάλλιο (2005)

## Παραπομπές


## Εξωτερικοί σύνδεσμοι
* 
* 
*  Βασίλης Ξανθόπουλος, στατιστικά στην επίσημη ιστοσελίδα της Euroleague.
*  Βασίλης Ξανθόπουλος, στατιστικά στην επίσημη ιστοσελίδα της FIBA Europe.
*  Βασίλης Ξανθόπουλος, στατιστικά στην επίσημη ιστοσελίδα του αρχείου της FIBA.
*  Βασίλης Ξανθόπουλος, στατιστικά στον ιστότοπο ProBallers.com.



Κατηγορία:Έλληνες καλαθοσφαιριστές
Κατηγορία:Πόιντ γκαρντ
Κατηγορία:Καλαθοσφαιριστές Εθνικής Ελλάδας
Κατηγορία:Καλαθοσφαιριστές Εθνικής Ελλάδας Κ17
Κατηγορία:Καλαθοσφαιριστές Εθνικής Ελλάδας Κ19
Κατηγορία:Καλαθοσφαιριστές Ευρωμπάσκετ 2011
Κατηγορία:Καλαθοσφαιριστές ΟΣΦΠ
Κατηγορία:Καλαθοσφαιριστές Πειραϊκού Συνδέσμου
Κατηγορία:Καλαθοσφαιριστές Νήαρ Ηστ
Κατηγορία:Καλαθοσφαιριστές Παναθηναϊκού
Κατηγορία:Καλαθοσφαιριστές ΠΑΟΚ
Κατηγορία:Καλαθοσφαιριστές Πανιωνίου
Κατηγορία:Καλαθοσφαιριστές Πανελληνίου
Κατηγορία:Καλαθοσφαιριστές Ομπραδόιρο
Κατηγορία:Καλαθοσφαιριστές ΑΕΚ
Κατηγορία:Καλαθοσφαιριστές Άρη Θεσσαλονίκης
Κατηγορία:Καλαθοσφαιριστές Περιστερίου
Κατηγορία:Καλαθοσφαιριστές Κολοσσού Ρόδου
Κατηγορία:Καλαθοσφαιριστές Α1 Εθνικής Ελλάδας
Κατηγορία:Καλαθοσφαιριστές ελληνικών συλλόγων
Κατηγορία:Έλληνες καλαθοσφαιριστές στο εξωτερικό